title: A Bizottság (EU) 2019/2130 Végrehajtási Rendelete (2019. november 25.) a határállomásokon hatósági ellenőrzéseknek alávetendő állatokra és árukra vonatkozó okmányellenőrzések, azonossági ellenőrzések és fizikai ellenőrzések során és azokat követően végzendő műveletekre vonatkozó részletes szabályok megállapításáról (EGT-vonatkozású szöveg)

text:
                  12.12.2019

                  HU

                  Az Európai Unió Hivatalos Lapja

                  L 321/128

         A BIZOTTSÁG (EU) 2019/2130 VÉGREHAJTÁSI RENDELETE
         (2019. november 25.)
         a határállomásokon hatósági ellenőrzéseknek alávetendő állatokra és árukra vonatkozó okmányellenőrzések, azonossági ellenőrzések és fizikai ellenőrzések során és azokat követően végzendő műveletekre vonatkozó részletes szabályok megállapításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (a hatósági ellenőrzésekről szóló rendelet) (1) és különösen annak 52. cikkére,
         mivel:

                     (1)

                     Az (EU) 2017/625 rendelet meghatározza a tagállamok illetékes hatóságai számára az Unióba beléptetett állatok és áruk tekintetében végzett, az agrár-élelmiszeripari láncra vonatkozó uniós jogszabályoknak való megfelelés ellenőrzése céljából történő hatósági ellenőrzések során alkalmazandó szabályokat.

                     (2)

                     Az (EU) 2017/625 rendelet értelmében a 47. cikk (1) bekezdésében említett állat- és árukategóriák szállítmányait hatósági ellenőrzések céljából a határállomásokon hatósági ellenőrzéseknek vetik alá, kivéve, ha az említett rendelet 48. cikke alapján mentesülnek az ilyen ellenőrzések alól. Ezeknek a hatósági ellenőrzéseknek okmányellenőrzést, azonossági ellenőrzést és fizikai ellenőrzést kell magukban foglalniuk. Az (EU) 2017/625 rendelet 49., 50. és 51. cikke egységes alkalmazásának, valamint a fent említett állat- és árukategóriákra vonatkozó hatósági ellenőrzések hatékony végrehajtásának biztosítása érdekében e rendeletben részletes szabályokat kell meghatározni a határállomásokon végzett okmányellenőrzések, azonossági ellenőrzések és a fizikai ellenőrzések végrehajtására vonatkozóan.

                     (3)

                     A beléptetés helye szerinti határállomásáson vagy az ellenőrző pontokon végzett okmányellenőrzések, azonossági ellenőrzések és fizikai ellenőrzések során és azokat követően végrehajtandó műveletekre vonatkozó szabályokat a nem állati eredetű élelmiszerek és takarmányok azon bizonyos kategóriáira is alkalmazni kell, amelyek esetében az (EU) 2017/625 rendelet 47. cikke (1) bekezdésének d), e) és f) pontjában említett jogi aktusokban előírtak alapján ideiglenesen több ellenőrzést, az Unió területére való belépés egyéb feltételeinek ellenőrzését, valamint vészhelyzeti intézkedéseket kell végrehajtani.

                     (4)

                     Az okmányellenőrzések, azonossági ellenőrzések és fizikai ellenőrzések során az e rendelet alkalmazásának kezdőnapját megelőzően végrehajtott műveletek hatékonynak bizonyultak, és az ellenőrzések magas szintű teljesítését biztosították. Ezért az e rendeletben meghatározott szabályoknak ugyanazokon az elveken kell alapulniuk, mint a 91/496/EGK (2), a 97/78/EK (3) és a 2000/29/EK (4) tanácsi irányelvben, a 136/2004/EK (5) és a 282/2004/EK (6) bizottsági rendeletben, valamint a 97/794/EK (7) bizottsági határozatban az okmányellenőrzések, azonossági ellenőrzések és fizikai ellenőrzések tekintetében előírt követelményeknek.

                     (5)

                     Minden olyan dokumentumot, amelyeknek az (EU) 2017/625 rendelet 47. cikke (1) bekezdésében említett állat- és árukategóriák szállítmányait kell kísérniük, ellenőrizni kell annak biztosítása érdekében, hogy azok a megfelelő mintadokumentumon alapuljanak, megfeleljenek az általános tanúsítási követelményeknek, és biztosítsák az uniós jogszabályokban vagy az alkalmazandó nemzeti szabályokban előírt garanciákat.

                     (6)

                     Az (EU) 2017/625 rendelet 47. cikkének (1) bekezdésében említett egyes árukategóriák Unióba történő beléptetése esetében az uniós jogszabályok előírják, hogy a magas szintű fogyasztóvédelem biztosítása, valamint a köz-, állat- és növényegészségügyi kockázat megelőzése érdekében laboratóriumi analíziseket, teszteket vagy diagnosztikákat kell végezni, vagy a szállítóeszközöket le kell plombálni. Ilyen esetekben a laboratóriumi analízisek, tesztek vagy diagnosztikák eredményeit, illetve a plomba számát rögzíteni kell a közös egészségügyi beléptetési okmányban (KEBO).

                     (7)

                     Az Unióba beléptetett állatok és áruk nyomon követhetőségének biztosítása érdekében a hatósági bizonyítványok vagy okmányok eredeti példányát, és adott esetben másolatát bizonyos ideig meg kell őrizni az Unióba való beléptetés helye szerinti határállomáson.

                     (8)

                     mivel ez a rendelet rendelkezéseket állapít meg a 136/2004/EK és a 282/2004/EK rendelet, valamint a 97/794/EK határozat hatálya alá tartozó területeken, e jogi aktusokat e rendelet alkalmazásának napjától kezdődően hatályon kívül kell helyezni.

                     (9)

                     Az (EU) 2017/625 rendelet 2019. december 14-től alkalmazandó. Ennek megfelelően az e rendeletben megállapított szabályokat is ettől az időponttól kell alkalmazni.

                     (10)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Tárgy és hatály
            Ez a rendelet részletes szabályokat állapít meg az (EU) 2017/625 rendelet 47. cikke (1) bekezdésében említett állat- és termékkategóriák szállítmányain az ugyanazon rendelet 49., 50. és 51. cikkében említett okmányellenőrzések, azonossági ellenőrzések és fizikai ellenőrzések során és azokat követően végrehajtandó műveletekre vonatkozóan.

            2. cikk
            Az okmányellenőrzésekre vonatkozó részletes szabályok

               (1)   Az 1. cikkben említett minden állat- és áruszállítmány esetében az illetékes hatóság megbizonyosodik az állatoknak és áruknak a hatósági bizonyítványok, hatósági tanúsítványok és a szállítmányt kísérő egyéb okmányok szerinti felhasználásáról, valamint a szállítmánynak az e bizonyítványokban, tanúsítványokban és dokumentumokban megjelölt rendeltetési helyéről.

               (2)   Az illetékes hatóság ellenőrzi a (EU) 2017/625 rendelet 3. cikke (41) bekezdésében említett valamennyi hatósági bizonyítványt, hatósági tanúsítványt és egyéb okmányt, illetve azoknak a rendelet 131. cikkében említett hatósági ellenőrzések információkezelési rendszerében vagy a meglévő nemzeti rendszereken keresztül benyújtott elektronikus megfelelőit annak megállapítása érdekében, hogy:

                           a)

                           azokat – adott esetben – a harmadik ország illetékes hatósága adta-e ki;

                           b)

                           azok megfelelnek-e az (EU) 2017/625 rendelet 89. cikkének (1) bekezdésében és 91. cikkének (2) bekezdésében, valamint az említett rendelet 90. cikk említett végrehajtási jogi aktusokban meghatározott követelményeknek;

                           c)

                           azok megfelelnek-e az (EU) 2017/625 rendelet 1. cikkének (2) bekezdésében említett szabályok szerinti mintának;

                           d)

                           a bizonyítványokban vagy okmányokban szereplő információk megfelelnek-e az (EU) 2017/625 rendelet 1. cikkének (2) bekezdésében említett szabályoknak;

               (3)   Az illetékes hatóság ellenőrzi, hogy a szállítmányért felelős vállalkozó az (EU) 2017/625 rendelet 56. cikkének (1) bekezdésében előírtak szerint hiánytalanul és pontosan kitöltötte-e a közös egészségügyi beléptetési okmány vonatkozó részét, és hogy az abban közölt információk megfelelnek-e a hatósági bizonyítványokban, hatósági tanúsítványokban és a szállítmányt kísérő egyéb okmányokban szereplő információknak.

            3. cikk
            Az azonossági ellenőrzésekre vonatkozó részletes szabályok

               (1)   Az 1. cikkben említett állat- és áruszállítmányok azonossági ellenőrzése során az illetékes hatóság ellenőrzi, hogy a következő elemek megfelelnek-e a hatósági bizonyítványokban, a hatósági tanúsítványokban és szállítmányokat kísérő egyéb okmányokban szereplő információknak:

                           a)

                           adott esetben az állatok száma, faja, fajtája, neme, kora és kategóriája;

                           b)

                           a szállítmány tartalma;

                           c)

                           a szállítmány mennyisége;

                           d)

                           adott esetben a megfelelő pecsétek és azonosító jelek vagy kódok;

                           e)

                           adott esetben a szállítóeszköz azonosítása;

                           f)

                           adott esetben a konténer vagy szállítóeszköz plombája.

               (2)   Az állati eredetű termékek, szaporítóanyagok, állati melléktermékek és a belőlük származó termékek, széna és szalma, valamint összetett termékek szállítmányai esetében az azonossági ellenőrzések az (1) bekezdés e) és f) pontjára korlátozódhatnak, amennyiben:

                           a)

                           a szállítmányokat nem választják ki fizikai ellenőrzésre;

                           b)

                           a szállítmányokat lezárt és plombával ellátott szállítóegységekbe rakodták be;

                           c)

                           a konténereken vagy szállítóeszközökön elhelyezett plombák sértetlenek, és azokat nem manipulálták;

                           d)

                           a szállítótartályon vagy szállítóeszközön lévő plombát a hatósági bizonyítványt kiállító illetékes hatóság rögzítette; és

                           e)

                           a plombán szereplő információk megfelelnek a kísérő hatósági bizonyítványban megadott, az (EU) 2017/625 rendelet 1. cikkének (2) bekezdésében említett szabályokban előírt információknak.

               (3)   Az állati eredetű termékek, szaporítóanyagok, állati melléktermékek és az azokból származó termékek, a széna és a szalma, valamint az összetett termékek szállítmányai esetében a tételek vagy csomagok azonossági ellenőrzések céljára történő kiválasztása a szállítmány tételeinek vagy csomagjainak 1 %-ára terjed ki, de legalább kettő és legfeljebb 10 tételre vagy csomagra. Amennyiben a kiválasztott tételek vagy csomagok alapján az illetékes hatóság nem tudja elvégezni az azonossági ellenőrzést, az ellenőrzött tételek vagy csomagok száma az alaposabb ellenőrzés elvégzése érdekében növelhető, és akár elérheti az érintett szállítmányban lévő tételek vagy csomagok teljes számát.

               (4)   Állatszállítmányok esetében az azonossági ellenőrzéseknek a következő szabályokon kell alapulniuk:

                           a)

                           olyan állatok esetében, amelyekre vonatkozóan az uniós jogszabályok egyedi azonosítást írnak elő, az állatok legalább 10 %-át, de legalább 10 állatot kell kiválasztani a szállítmányból úgy, hogy reprezentatív mintát képezzenek. Amennyiben a szállítmány 10 állatnál kevesebbet tartalmaz, az azonossági ellenőrzést a szállítmány minden egyes állatán el kell végezni;

                           b)

                           olyan állatok esetében, amelyekre vonatkozóan az uniós jogszabályok nem írnak elő egyedi azonosítást, a jelölést reprezentatív számú csomagon vagy konténeren kell ellenőrizni;

                           c)

                           ha az a) és b) pontban megállapított azonossági ellenőrzések nem kielégítőek, növelni kell az ellenőrzött állatok számát, és az elérheti az érintett szállítmányban lévő állatok teljes számát.

               (5)   A szállítmányt részben vagy egészben ki kell rakodni a szállítóeszközről, amennyiben az azonossági ellenőrzések céljából a teljes szállítmányhoz való teljeskörű hozzáférésre van szükség.

            4. cikk
            A fizikai ellenőrzésekre vonatkozó részletes szabályok

               (1)   Az 1. cikkben említett állat- és áruszállítmányok fizikai ellenőrzése során az illetékes hatóság ellenőrzi, hogy a szállítmányok megfelelnek-e az (EU) 2017/625 rendelet 1. cikkének (2) bekezdésében említett, az adott állatokra vagy árukra alkalmazandó szabályoknak, valamint a vonatkozó hatósági bizonyítványokban, hatósági tanúsítványokban és egyéb okmányokban meghatározott egyedi követelményeknek.

               (2)   A szállítmányt részben vagy egészben ki kell rakodni a szállítóeszközről, amennyiben a fizikai ellenőrzések céljából a teljes szállítmányhoz való hozzáférésre van szükség.

               (3)   Az állatok fizikai ellenőrzését az e rendelet I. mellékletében meghatározott követelményekkel összhangban kell elvégezni.

               (4)   Azon állati eredetű termékek, szaporítóanyagok, állati melléktermékek és a belőlük származó termékek, széna és szalma, összetett termékek, valamint a nem állati eredetű élelmiszerek és takarmányok fizikai ellenőrzését, amelyekre az Unióba történő beléptetéshez az (EU) 2017/625 rendelet 47. cikke (1) bekezdésének d), e) és f) pontjában említett ideiglenesen több hatósági ellenőrzés, egyéb feltételek és vészhelyzeti intézkedések vonatkoznak, az e rendelet II. mellékletében meghatározott követelményeknek megfelelően kell végrehajtani.

               (5)   Az állati eredetű termékekkel, szaporítóanyagokkal, állati melléktermékekkel és a belőlük származó termékekkel, szénával és szalmával, valamint összetett termékekkel kapcsolatos veszélyek kimutatására szolgáló laboratóriumi vizsgálatokat a II. melléklet 5. pontjában említett felügyeleti tervnek megfelelően kell elvégezni.

               (6)   Az (EU) 2017/625 rendelet 47. cikke (1) bekezdésének c) pontjában említett, és adott esetben 47. cikke (1) bekezdésének e) pontjában említett jogi aktusokban előírt vészhelyzeti intézkedések hatálya alá tartozó növények, növényi termékek és egyéb áruk fizikai ellenőrzését az e rendelet III. mellékletében meghatározott követelményekkel összhangban kell elvégezni.

               (7)   A következő állatszállítmányok hozhatók forgalomba a fizikai ellenőrzések során elvégzett laboratóriumi vizsgálatok eredményeinek rendelkezésre állása előtt:

                           a)

                           az I. melléklet III. részében említett mintavételi követelményekkel összhangban mintába felvett patás állatok szállítmányai, amennyiben nem áll fenn annak a gyanúja, hogy e patás állatok közvetlen közegészségügyi vagy állategészségügyi veszélyt jelentenek; és

                           b)

                           az (EU) 2017/625 rendelet 47. cikke (1) bekezdésének a) pontjában említett egyéb állatok szállítmányai, amennyiben nem áll fenn annak a gyanúja, hogy ezek az állatok közvetlen közegészségügyi vagy állategészségügyi veszélyt jelentenek.

               (8)   Az (5) bekezdésben említett felügyeleti terv alapján megvizsgált áruk olyan szállítmányai, amelyek esetében nem áll fenn közvetlen közegészségügyi vagy állategészségügyi veszély gyanúja, a laboratóriumi vizsgálati eredmények rendelkezésre állása előtt forgalomba hozhatók.

               (9)   Amennyiben az (EU) 2017/625 rendelet 47. cikke (1) bekezdésének c) pontjában említett növények, növényi termékek és egyéb anyagok szállítmányait a fizikai ellenőrzések során laboratóriumi vizsgálat céljából mintavételezik, és nem áll fenn közvetlen növényegészségügyi veszély gyanúja, az ilyen szállítmányok a laboratóriumi vizsgálati eredmények rendelkezésre állása előtt forgalomba hozhatók.

            5. cikk
            Az okmányellenőrzéseket, azonossági ellenőrzéseket és fizikai ellenőrzéseket követően elvégzendő műveletek

               (1)   Az (EU) 2017/625 rendelet 49. cikkének (1) bekezdésében meghatározott ellenőrzések elvégzését követően az illetékes hatóság:

                           a)

                           az azonossági ellenőrzés vagy fizikai ellenőrzés céljából kinyitott csomagokat lezárja és a hatósági jelöléssel látja el;

                           b)

                           azokban az esetekben, amikor ezt uniós jogszabályok előírják, plombával látja el a szállítóeszközt és a plomba számát a feltünteti a közös egészségügyi beléptetési okmányban.

               (2)   Az illetékes hatóságok minden olyan szállítmány közös egészségügyi beléptetési okmányában feljegyzik a laboratóriumi analízisek, tesztek vagy diagnosztikák valamennyi eredményét – amint azok rendelkezésre állnak –, amelyeket még a laboratóriumi vizsgálatok eredményeinek rendelkezésre állását megelőzően vizsgáltak meg és hoztak forgalomba.

               (3)   Az Unió területére történő beléptetés helye szerinti határállomás illetékes hatósága a szállítmányok Unióba történő belépésének időpontjától számított legalább három évig megőrzi az (EU) 2017/625 rendelet 50. cikkének (1) bekezdésében említett eredeti hatósági bizonyítványokat vagy okmányokat vagy azok elektronikus megfelelőjét.
               Az (EU) 2017/625 rendelet 47. cikke (1) bekezdésének c) pontjában említett növények, növényi termékek és egyéb anyagok esetében azonban az eredeti bizonyítványok vagy okmányok elektronikusan is tárolhatók, feltéve, hogy az illetékes hatóság ezeket az információkat az eredeti bizonyítványok vagy okmányok alapján hozza létre. Ilyen esetekben az eredeti bizonyítványt vagy okmányt az illetékes hatóságnak érvénytelenítenie kell vagy meg kell semmisítenie.

               (4)   Amennyiben az (EU) 2017/625 rendelet 1. cikkének (2) bekezdésében említett szabályok nem írják elő, hogy az eredeti bizonyítványokat vagy okmányokat be kell mutatni az illetékes hatóságnak, illetve az illetékes hatóságnak azokat meg kell őriznie, az Unió területére történő beléptetés helye szerinti határállomás illetékes hatóságának legalább három évig kell megőriznie az (EU) 2017/625 rendelet 50. cikkének (1) bekezdésében említett eredeti hatósági bizonyítvány vagy okmányok papír vagy elektronikus formátumú másolatát, attól a naptól számítva, amikor engedélyezték a szállítmánynak az Unió területére történő beléptetését vagy továbbszállítását.

            6. cikk
            Hatályon kívül helyezés

               (1)   A 282/2004/EK rendelet és a 97/794/EK határozat 2019. december 14-étől kezdődően hatályát veszti.

               (2)   A 136/2004/EK rendelet 2019. december 14-től kezdődően hatályát veszti.
               A 136/2004/EK rendelet 9. cikkét azonban 2021. április 20-ig továbbra is alkalmazni kell az engedélyezett és az említett rendelet V. mellékletében felsorolt országok jegyzéke tekintetében.

            7. cikk
            Hatálybalépés és az alkalmazás kezdőnapja
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2019. december 14-től kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 25-én.

                  a Bizottság részéről

                  az elnök

               Jean-Claude JUNCKER

            (1)  HL L 95., 2017.4.7., 1. o.

            (2)  A Tanács 91/496/EGK irányelve (1991. július 15.) a harmadik országokból a Közösségbe behozott állatok állategészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról (HL L 268., 1991.9.24., 56. o.).

            (3)  A Tanács 97/78/EK irányelve (1997. december 18.) a harmadik országokból a Közösségbe behozott termékek állategészségügyi ellenőrzésének megszervezésére irányadó elvek megállapításáról (HL L 24., 1998.1.30., 9. o.).

            (4)  A Tanács 2000/29/EK irányelve (2000. május 8.) a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről (HL L 169., 2000.7.10., 1. o.).

            (5)  A Bizottság 136/2004/EK rendelete (2004. január 22.) a harmadik országokból behozott termékeknek a közösségi állategészségügyi határállomásokon való állategészségügyi ellenőrzésére vonatkozó eljárások megállapításáról (HL L 21., 2004.1.28., 11. o.).

            (6)  A Bizottság 282/2004/EK rendelete (2004. február 18.) a harmadik országokból a Közösségbe beléptetett állatok bejelentésére és állategészségügyi ellenőrzésére vonatkozó okmány bevezetéséről (HL L 49., 2004.2.19., 11. o.).

            (7)  A Bizottság 97/794/EK határozata (1997. november 12.) a 91/496/EGK tanácsi irányelvnek a harmadik országokból behozott élő állatok állategészségügyi vizsgálata tekintetében történő alkalmazására vonatkozó egyes részletes szabályok megállapításáról (HL L 323., 1997.11.26., 31. o.).

            I. MELLÉKLET

               A 4. cikk (3) bekezdésében említett, állatokon végzett fizikai ellenőrzések során végrehajtandó műveletekre vonatkozó részletes szabályok

            I.   Az állatok továbbszállításra alkalmas állapotának az ellenőrzése

                        1.

                        Szemrevételezéssel valamennyi állatot átfogóan ellenőrizni kell annak megítélése érdekében, hogy a továbbszállításra alkalmas állapotban vannak-e, figyelembe véve a már megtett út hosszát, továbbá az etetés, itatás és pihentetés tekintetében tett intézkedéseket is. Figyelembe kell venni továbbá a még teljesítendő út hosszát, a javasolt etetési, itatási, és pihentetési intézkedéseket az utazás e szakaszában.

                        2.

                        Ellenőrizni kell, hogy az állatokat szállító eszköz és a menetlevél megfelel-e az 1/2005/EK tanácsi rendeletnek (1).

                  II.   Klinikai vizsgálat

                        1.

                        Az állatok klinikai vizsgálata az összes állat szemrevételezéssel történő vizsgálatából áll, és legalább a következőkre terjed ki:

                                    a)

                                    az állatok szemrevételezéssel történő vizsgálata, beleértve egészségi állapotuk, szabad mozgásra való képességük, bőrük és nyálkahártyájuk állapotának, és bármely, a normálistól eltérő elváltozásnak az átfogó értékelését;

                                    b)

                                    a légző- és emésztőrendszer ellenőrzése;

                                    c)

                                    a testhőmérséklet véletlenszerű ellenőrzése azokban az esetekben, ha az a) vagy b) pont vonatkozásában rendellenességet észleltek;

                                    d)

                                    tapintással történő vizsgálat azokban az esetekben, ha az a), b) vagy c) pont vonatkozásában rendellenességet észleltek.

                        2.

                        A tenyésztésre vagy termelésre szánt állatok szállítmányai esetében az állatok legalább 10 %-át, de legalább 10 állatot kell klinikai vizsgálatnak alávetni, amelyeket úgy kell kiválasztani, hogy a teljes szállítmányra nézve reprezentatívak legyenek. Amennyiben a szállítmány 10 állatnál kevesebből áll, az ellenőrzést a szállítmány minden egyes állatán el kell végezni.

                        3.

                        A levágásra szánt állatok szállítmányai esetében az állatok legalább 5 %-át, de legalább 5 állatot kell klinikai vizsgálatnak alávetni, amelyeket úgy kell kiválasztani, hogy a teljes szállítmányra nézve reprezentatívak legyenek. Amennyiben a szállítmány 5 állatnál kevesebből áll, az ellenőrzést a szállítmány minden egyes állatán el kell végezni.

                        4.

                        Amennyiben a fizikai ellenőrzések nem voltak kielégítőek, növelni kell a 2. és 3. ponttal összhangban ellenőrzött állatok számát, amely az érintett szállítmányban lévő állatok teljes számát is elérheti.

                        5.

                        Az alább felsorolt állatokat nem kell egyedi klinikai vizsgálatnak alávetni:

                                    —

                                    baromfi,

                                    —

                                    madarak,

                                    —

                                    tenyésztett víziállatok és valamennyi élő hal,

                                    —

                                    rágcsálók,

                                    —

                                    nyúlfélék,

                                    —

                                    méhek és egyéb rovarok,

                                    —

                                    hüllők és kétéltűek,

                                    —

                                    egyéb gerinctelenek,

                                    —

                                    egyes veszélyesnek minősülő állatkerti és cirkuszi állatok, ideértve a patás állatokat,

                                    —

                                    prémes állatok.

                        6.

                        Az (5) bekezdésben felsorolt állatok esetében a klinikai vizsgálat a teljes csoport vagy az állatok egy reprezentatív számú csoportja egészségi állapotának és viselkedésének a megfigyeléséből áll. Amennyiben a fent említett vizsgálatok rendellenességet tártak fel, szigorúbb vizsgálatot kell végezni, mely adott esetben mintavételt is magában foglalhat.

                        7.

                        Élő hal, rákok és puhatestűek, illetve tudományos kutatóintézetek számára rendelt, igazoltan különleges egészségi állapotú, ellenőrzött környezeti feltételek között, lepecsételt tartályokban szállított állatok esetében klinikai vizsgálatot és mintavételt csak akkor kell végezni, ha úgy ítélik meg, hogy különleges veszély áll fenn az érintett fajok vagy azok eredete miatt, vagy amennyiben egyéb más szabálytalanságok állnak fenn.

                  III.   Patás állatok mintavételezési eljárása

                        1.

                        A patás állatok szállítmányai esetében a kísérő hatósági bizonyítványokban vagy okmányokban, illetve elektronikus megfelelőjükben megállapított egészségügyi követelményeknek való megfelelés ellenőrzése céljából történő mintát a következőképpen kell venni:

                                    a)

                                    az egyes hónapokban a határállomásra érkezett szállítmányok legalább 3 %-a esetében – az (EU) 2018/659 bizottsági végrehajtási rendelet (2) 2. cikkének c) pontjában meghatározott törzskönyvezett lovak kivételével – szerológiai mintát kell venni, és azokat az említett végrehajtási rendeletben meghatározott állategészségügyi követelményeknek való megfelelést igazoló egyedi egészségügyi bizonyítványnak kell kísérnie. A szállítmány állatainak legalább 10 %-át, de minimum négy állatot kell mintaként kiválasztani. Amennyiben az illetékes hatóság okkal feltételezi, hogy ez a mintavétel nem bizonyító erejű, ezt a százalékos arányt növelni kell, és a mintába felvett állatok száma elérheti a szállítmányban lévő állatok teljes számát;

                                    b)

                                    a hatósági állatorvos által végzett kockázatértékelést követően, illetve ha az uniós jogszabályok előírják, a szükséges minták a hatósági ellenőrzés elé állított szállítmány bármely állatából vehetők;

                                    c)

                                    a szükséges laboratóriumi vizsgálatokat késedelem nélkül el kell végezni az állategészségügyi követelményeknek való megfelelés vagy adott esetben a maradékanyagok és szennyező anyagok jelenlétének ellenőrzése céljából.

               (1)  A Tanács 1/2005/EK rendelete (2004. december 22.) az állatoknak a szállítás és a kapcsolódó műveletek közbeni védelméről, valamint a 64/432/EGK és a 93/119/EK irányelv és az 1255/97/EK rendelet módosításáról (HL L 3., 2005.1.5., 1. o.).

               (2)  A Bizottság (EU) 2018/659 végrehajtási rendelete (2018. április 12.) az élő lóféléknek, valamint a lófélék spermájának, petesejtjeinek és embrióinak az Unióba történő belépésére vonatkozó feltételekről (HL L 110., 2018.4.30., 1. o.).

               II. MELLÉKLET

               A 4. cikk (4) bekezdésében említett, árukon végzett fizikai ellenőrzések során végrehajtandó műveletekre vonatkozó részletes szabályok

               1.
               Az illetékes hatóság fizikai ellenőrzéseket végez, hogy megbizonyosodjon:

                           a)

                           arról, hogy a szállítási feltételek biztosították az áruk megfelelő tartósítását, figyelembe véve azok célját;

                           b)

                           a szállítás során feljegyzett hőmérséklet-tartományok ellenőrzése révén arról, hogy a szállítás során fenntartották-e az uniós jogszabályok által előírt a hőmérséklet-tartományt, és nem voltak-e hiányosságok vagy szünetek a hűtési láncban;

                           c)

                           a csomagolóanyag sértetlen állapotáról.

               2.
               Az illetékes hatóság fizikai ellenőrzéseket végez annak ellenőrzésére, hogy a fogyaszthatósági idő feltüntetése megfelel-e az 1169/2011/EU európai parlamenti és tanácsi rendeletnek (1).
               Az illetékes hatóság fizikai ellenőrzéseket végezhet annak ellenőrzésére, hogy a címkézés megfelel-e az (EU) 2017/625 rendelet 1. cikkének (2) bekezdésében említett szabályokban megállapított egyéb követelményeknek.

               3.
               Az illetékes hatóság az alábbiak révén ellenőrzi, hogy az áruk alkalmasak-e a rendeltetésük szerinti felhasználásra, és hogy tulajdonságaik nem változtak-e meg a szállítás során:

                           a)

                           az áruk szagának, színének, állagának vagy ízének érzékszervi vizsgálata; vagy

                           b)

                           egyszerű fizikai vagy kémiai vizsgálatok az áruk darabolása, kiolvasztása vagy főzése útján; vagy

                           c)

                           laboratóriumi vizsgálatok.

               4.
               Az állati eredetű termékek, szaporítóanyagok, állati melléktermékek, az azokból származó termékek, széna és szalma, valamint összetett termékek tekintetében az illetékes hatóságok a 3. pontban említett műveleteket s következőképpen végzik:

                           a)

                           a 3. pontban említett műveletek végrehajtása előtt kiválasztják a vizsgálatra szánt tételeket vagy csomagokat, illetve ömlesztett termékek esetében mintákat;

                           b)

                           a 3. pont a) és b) alpontjában említett, vizsgálatra szánt minták kiválasztása a szállítmányban lévő tételek vagy csomagok 1 %-ára terjed ki, de legalább két, legfeljebb pedig 10 tételre vagy csomagra. Szükség esetén az illetékes hatóság megnövelheti az ellenőrzött tételek vagy csomagok számát, hogy alaposabb ellenőrzéseket végezzen;

                           c)

                           a 3. pont b) és c) alpontjában említett vizsgálatokat olyan kiválasztott mintákon kell elvégezni, amelyek a teljes szállítmányra nézve reprezentatívak.

               5.
               A 4. cikk (5) bekezdésének végrehajtása céljából az illetékes hatóság az (EU) 2017/625 rendelet 1. cikkének (2) bekezdésében említett szabályoknak való megfelelés nyomon követésére és különösen a veszélyek észlelésére irányuló felügyeleti tervet dolgoz ki, amelyben feltünteti a megvizsgálandó árukat és az elvégzendő teszteket, és e tervnek megfelelően elvégzi a 3. pont c) alpontjában említett laboratóriumi vizsgálatokat.
               Az ilyen felügyeleti tervnek kockázatalapúnak kell lennie, figyelembe véve az összes releváns paramétert, például az áruk jellegét, az általuk jelentett kockázatot, a beérkező szállítmányok gyakoriságát és számát, valamint az előző nyomon követés eredményeit.

               6.
               Az (EU) 2017/625 rendelet 47. cikke (1) bekezdésének d), e) és f) pontjában említett jogi aktusokban előírt intézkedések hatálya alá tartozó, nem állati eredetű élelmiszerek és takarmányok szállítmányai esetében az illetékes hatóság a következő szabályok szerint végzi el a fizikai ellenőrzéseket:

                           a)

                           a fizikai ellenőrzések magukban foglalják az (EU) 2017/625 rendelet 47. cikke (1) bekezdésének d), e) és f) pontjában említett aktusoknak megfelelő laboratóriumi vizsgálatokat;

                           b)

                           a fizikai ellenőrzéseket úgy kell elvégezni, hogy a takarmányipari vállalkozók és az élelmiszer-vállalkozók vagy képviselőik ne láthassák előre, hogy egy adott szállítmány esetében sor kerül-e ilyen ellenőrzésekre;

                           c)

                           a fizikai ellenőrzések eredményét a technikai lehetőségektől függően a lehető leghamarabb rendelkezésre kell bocsátani;

                           d)

                           a megvizsgált szállítmányokat a laboratóriumi vizsgálatok eredményének rendelkezésre állásáig hatósági zárolás alá kell helyezni, kivéve, ha a határállomás illetékes hatósága a (EU) 2019/2124 felhatalmazáson alapuló bizottsági rendelet (2) 4. cikkének megfelelően engedélyezte a végső rendeltetési helyre történő továbbszállítást.

               (1)  Az Európai Parlament és a Tanács 1169/2011/EU rendelete (2011. október 25.) a fogyasztók élelmiszerekkel kapcsolatos tájékoztatásáról, az 1924/2006/EK és az 1925/2006/EK európai parlamenti és tanácsi rendelet módosításáról és a 87/250/EGK bizottsági irányelv, a 90/496/EGK tanácsi irányelv, az 1999/10/EK bizottsági irányelv, a 2000/13/EK európai parlamenti és tanácsi irányelv, a 2002/67/EK és a 2008/5/EK bizottsági irányelv és a 608/2004/EK bizottsági rendelet hatályon kívül helyezéséről (HL L 304., 2011.11.22., 18. o.).

               (2)  A Bizottság (EU) 2019/2124 felhatalmazáson alapuló rendelete (XXX) az (EU) 2017/625 európai parlamenti és tanácsi rendeletnek az átszállítás, átrakodás és továbbszállítás alatt álló állat- és áruszállítmányokra vonatkozó hatósági ellenőrzések tekintetében történő kiegészítéséről, valamint a 798/2008/EK, az 1251/2008/EK, a 119/2009/EK, a 206/2010/EU, a 605/2010/EU, a 142/2011/EU és a 28/2012/EU bizottsági rendelet, az (EU) 2016/759 bizottsági végrehajtási rendelet és a 2007/777/EK bizottsági határozat módosításáról (lásd e Hivatalos Lap 73 oldalát).

            III. MELLÉKLET

               A 4. cikk (6) bekezdésében említett, növényeken, növényi termékeken és egyéb anyagokon végzett fizikai ellenőrzések során végrehajtandó műveletekre vonatkozó részletes szabályok

               1.

                  Az illetékes hatóság teljes egészében vagy reprezentatív mintákon fizikai ellenőrzést végez a szállítmányokon és azok tételein. A szállítmányt alkotó homogén tételeket a hatósági növényegészségügyi bizonyítványban szereplő információk alapján, a 2. pontban említett elemek figyelembevételével kell azonosítani.

               2.
               Egy tételnek az (EU) 2016/2031 európai parlamenti és tanácsi rendelet (1) 2. cikke (7) bekezdésének értelmében vett homogenitását a következő elemek alapján kell meghatározni, a hatósági növényegészségügyi bizonyítványban foglaltak szerint:

                           —

                           származás,

                           —

                           termelő,

                           —

                           csomagoló létesítmény,

                           —

                           a csomagolás típusa,

                           —

                           nemzetség, faj, fajta vagy érettségi fok,

                           —

                           exportőr,

                           —

                           termesztési hely,

                           —

                           szabályozott károsítók és azok jellemzői,

                           —

                           a származási helyen történő kezelés,

                           —

                           a feldolgozás típusa.

               3.
               A szállítmányok tételeinek mintavételezése magában foglalja a mintavételhez alkalmas független egység azonosítását is. Bizonyos növények vagy növényi termékek esetében az egységet a következőképpen kell azonosítani:

                           —

                           a botanikai értelemben vett termés: 1 termés,

                           —

                           vágott virág: 1 szár,

                           —

                           levélzet, leveles zöldségek: 1 levél,

                           —

                           gumók, hagymák, rizómák: 1 gumó vagy hagyma vagy rizóma,

                           —

                           palántázásra szánt növények: 1 növény,

                           —

                           ágak: 1 ág,

                           —

                           faanyag és kéreg: eseti alapon kell meghatározni úgy, hogy a legkisebb darab tömege legalább 1 kg legyen,

                           —

                           mag: egy mag.

                     Ha az egység nem meghatározható a csomagolás mérete, alakja vagy módja miatt, akkor a legkisebb csomagolási egységet kell mintavételi egységként meghatározni.

               4.
               A szemrevételezéssel végzett fizikai ellenőrzések céljából történő mintavételt a következő mintavételi eljárások szerint, az áruktól függően és a növényegészségügyi intézkedésekre vonatkozó 31. számú, A szállítmányokból való mintavétel módszerei (ISPM31) című referenciaszabvány vonatkozó táblázata alapján kell elvégezni:

                           a)

                           gumós, nem vegetatív nyugalmi állapotú, ültetésre szánt növények:
                           olyan mintavételi eljárás, amellyel 95 %-os megbízhatósággal megállapítható a fertőzött növények 1 %-os vagy annál magasabb arányú jelenléte;

                           b)

                           vegetatív nyugalmi állapotú, ültetésre szánt növények, gumókat, hagymákat és rizómákat is beleértve:
                           olyan mintavételi eljárás, amellyel 95 %-os megbízhatósággal megállapítható a fertőzött növények 2 %-os vagy annál magasabb arányú jelenléte;

                           c)

                           olyan magok vagy növényi termékek, amelyek megfelelnek az 1756/2004/EK bizottsági rendelet (2) 3. és 4. cikkében felsorolt egyedi feltételeknek:
                           olyan mintavételi eljárás, amellyel 80 %-os megbízhatósággal megállapítható a fertőzött növények 5 %-os vagy annál magasabb arányú jelenléte;

                           d)

                           nem gyökeres dugványok, növények, növényi termékek és egyéb anyagok, amelyek nem tartoznak az a), b) és c) pont alá:
                           olyan mintavételi eljárás, amellyel 95 %-os megbízhatósággal megállapítható a fertőzött növények 5 %-os vagy annál magasabb arányú jelenléte;

                           e)

                           magok és leveles zöldségek legfeljebb 500 egységnyi tételei:
                           olyan hipergeometrikus mintavételi eljárás, amellyel 95 %-os megbízhatósággal megállapítható a fertőzött növények 10 %-os vagy annál magasabb arányú jelenléte.

               5.

                  A meg nem felelésre válaszul hozott bármely intézkedésnek a fizikai ellenőrzések előtt azonosított tételhez kell kapcsolódnia.

               6.
               Az ültetésre szánt növényeket érintő lappangó fertőzések kimutatására szolgáló laboratóriumi vizsgálatok céljára kockázatelemzés alapján, a következő kritériumok szerint minimális mintamennyiséget kell venni:

                           a)

                           a tagállamok által észlelt és az (EU) 2016/2031 rendelet 11. cikke első bekezdésének c) pontja szerint bejelentett uniós zárlati károsítók eddigi mennyisége, beleértve a szóban forgó rendelet 6. cikkének (1) bekezdésében meghatározott, származási harmadik országbeli kiemelt zárlati károsítókat is;

                           b)

                           egy kiemelt zárlati károsító előfordulása a származási harmadik országban – a rendelkezésre álló tudományos információk alapján;

                           c)

                           a hatósági ellenőrzések információkezelési rendszerében rendelkezésre álló információk.

               (1)  Az Európai Parlament és a Tanács (EU) 2016/2031 rendelete (2016. október 26.) a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről (
                  HL L 317., 2016.11.23., 4. o.).

               (2)  A Bizottság 1756/2004/EK rendelete (2004. október 11.) egyes, a 2000/29/EK tanácsi irányelv V. melléklete B. részében felsorolt növények, növényi termékek és egyéb áruk növényegészségügyi ellenőrzése redukálási típusához és szintjéhez előírt bizonyítékok és kritériumok részletes feltételeinek meghatározásáról (
                  HL L 313., 2004.10.12., 6. o.).